**Ministru kabineta noteikumu projekta "Grozījumi Ministru kabineta 2009.** **gada 7. aprīļa noteikumos Nr. 300 "Ministru kabineta kārtības rullis"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas** **kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Valsts kancelejas iniciatīva, lai atbilstoši ārkārtējās situācijas apstākļiem, kas saistīti ar Covid-19 izplatību, nodrošinātu nepārtrauktu un efektīvu Ministru kabineta darbu attālināti. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Atbilstoši likuma "Par ārkārtējo situāciju un izņēmuma stāvokli" 8. panta otrajai daļai, likuma "Par valsts institūciju darbību ārkārtējās situācijas laikā saistībā ar Covid-19 izplatību" 2. panta otrās daļas 3. apakš­punktam un Ministru kabineta 2020. gada 12. marta rīkojuma Nr. 103 "Par ārkārtējās situācijas izsludināšanu" 4.1. apakšpunktam valsts pārvaldes iestādēm atbilstoši iespējām jānodrošina darbs attālināti. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Pasaules Veselības organizācijas 2020. gada 11. marta paziņojumu, ka Covid-19 ir sasniegusi pandēmijas apmērus, Ministru kabinets ar 2020. gada 12. marta rīkojumu Nr. 103 "Par ārkārtējās situācijas izsludināšanu" noteica valstī ārkārtējo situāciju un ieviesa epidemioloģiskās drošības un citus pasākumus. Lai ierobežotu Covid-19 izplatību un mazinātu valsts apdraudējumu, kā viens no epidemioloģiskajiem pasākumiem ir noteikts, ka atbilstoši iespējām valsts pārvaldē nepieciešams nodrošināt attālinātu darbu. Lai ievērotu fiziskās distancēšanās prasības un neapdraudētu līdzcilvēkus, ir atceltas sanāksmes un apspriedes, kā arī apmeklētāju pieņemšana klātienē. Papildus pēc Slimību profilakses un kontroles centra norādījumiem vairākiem Ministru kabineta locekļiem un Ministru prezidenta biroja darbiniekiem no 2020. gada 21. marta uz divām nedēļām bija jāievēro pašizolācija pēc kontaktēšanās ar Covid-19 inficētu cilvēku. Sabiedrības drošības interesēs, kā arī lai nodrošinātu nepārtrauktu un efektīvu valsts institūciju darbību saistībā ar Covid-19 izplatību valstī izsludinātās ārkārtējās situācijas laikā, Ministru kabinets darbu turpināja attālināti.Tomēr šobrīd spēkā esošais normatīvais regulējums neparedz Ministru kabineta darba nodrošinājumu attālināti, tai skaitā sēžu sagatavošanu un organizēšanu. Ņemot vērā izveidojušos situāciju un praktisko nepieciešamību, ir izstrādāts Ministru kabineta noteikumu projekts "Grozījumi Ministru kabineta 2009. gada 7. aprīļa noteikumos Nr. 300 "Ministru kabineta kārtības rullis"" (turpmāk – noteikumu projekts), kas paredz noteikt iespēju organizēt Ministru kabineta darbu attālināti.**Ministru kabineta attālināto sēžu organizācija**Noteikumu projekts nosaka, ka Ministru prezidents var pieņemt lēmumu par Ministru kabineta sēdes sasaukšanu attālināti. Līdzīgas tiesības tiek paredzētas arī Valsts sekretāru sanāksmes vadītājam (1. un 4. punkts). Papildus tiek noteikts, ka uz sēdi uzaicinātās personas var pievienoties (pieslēgties) sanāksmei tikai attiecīgā jautājuma izskatīšanas laikā un pēc jautājuma izskatīšanas viņām sanāksme nekavējoties jāatstāj (jāatslēdzas no tās) (2. un 5. punkts). **Ministra attālināta dalība MK sēdē**Šobrīd ir noteikts, ka izņēmuma kārtā sēdē attālināti var piedalīties ne vairāk kā divi Ministru kabineta locekļi. Ņemot vērā mūsdienu tehnoloģiskos risinājumus un iespējas, kā arī valstī noteiktos epidemioloģiskos drošības pasākumus, nav pamata saglabāt noteikto ierobežojumu. Tāpēc papildus grozījumiem par Ministru kabineta sēžu organizēšanu attālināti, tiek paredzēta iespēja Ministru kabineta locekļiem piedalīties sēdē, izmantojot atšķirīgus elektronisko sakaru līdzekļus (telefon­konferenci, videokonferenci, e-portfeli). Tādējādi tiks nodrošināts nepārtraukts un efektīvs Ministru kabineta darbs gadījumā, ja kāds no Ministru kabineta locekļiem sēdē nevarēs piedalīties klātienē vai būs radušās tehniskas problēmas dalībai sēdē attālināti. Ministrs sēdē varēs piedalīties (pieslēgties) jebkādā citā tehniski iespējamā veidā. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts kanceleja |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts kanceleja |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkciju izpildi vai institucionālo struktūru. |
| 3. | Cita informācija | Nav |

Ministru prezidents A. K. Kariņš